32002R2181
L 331/14
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 2181/2002 НА КОМИСИЯТА
от 6 декември 2002 година
за изменение на Регламент (ЕО) № 1239/95 относно установяване на правила за прилагане на Регламент (ЕО) № 2100/94 на Съвета относно производството пред Службата на Общността за сортовете растения
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 2100/94 на Съвета от 27 юли 1994 г. относно правната закрила на Общността на сортовете растения (1), последно изменен с Регламент (ЕО) № 2506/95 (2) и по-специално член 114 от него,
като има предвид, че:
(1)
Службата на Общността за сортовете растения (Службата), създадена с Регламент (ЕО) № 2100/94, осъществява и прилага режима на правна закрила на сортовете растения.
(2)
Правилата относно производството пред Службата са установени с Регламент (ЕО) № 1239/95 на Комисията (3), изменен с Регламент (ЕО) № 448/96 (4). Член 27 от този регламент предвижда, че докладите от проверката, извършена на отговорност на органите на държава-членка или на трета държава, която е член на Международния съюз за защита на нови сортове растения , могат да се считат за достатъчна база за решение. Член 27 обаче беше преходна разпоредба, чието действие изтече на 30 юни 1998 г.
(3)
Временното прилагане на член 27 от Регламент (ЕО) № 1239/95 имаше за цел изграждането на независима система на Общността, като Службата организира техническата проверка на сортовете, подадени със заявката за правна закрила на сортовете растения. Опитът на Службата обаче е показал нуждата да се вземат предвид други доклади от проверки, както е уточнено в член 27.
(4)
По-голямата част от правата на закрила на Общността на сортовете растения, предоставени след 30 юни 1998 г., са били базирани на решения, вземащи предвид техническите проверки, направени на отговорност на органи, различни от Службата, които отпускат субсидии в един силно конкурентен пазар.
(5)
Поради това е необходимо да се регулират практиките на Службата от 1 юли 1998 г. В същото време, следва да се запази възможността за прилагането на член 27 в бъдеще. Подходящо е, следователно, да се измени Регламент (ЕО) № 1239/95, с действие от 1 юли 1998 г.
(6)
Административният съвет на Службата на Общността за сортовете растения беше консултиран.
(7)
Мерките, предвидени в настоящия регламент, са в съответствие със становището на Постоянния комитет за правна закрила на сортовете растения,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 1239/95 се изменя, както следва:
1.
Член 27 се заменя със следното:
„Член 27
Други доклади от проверка
1. Докладът за резултатите от всяка техническа проверка, която е извършена или е в процес на извършване за официални цели в държава-членка от една от отговорните служби за съответните сортове, съгласно член 55, параграф 1 от основния регламент, може да бъде считан от Службата, че представлява достатъчна база за решение, при условие, че:
-
материалът, изпратен за техническа проверка отговаря, по количество и качество, на всички стандарти, които са предвидени съгласно член 55, параграф 4 от основния регламент,
-
техническата проверка е извършена по начин, отговарящ на предписанията на Административния съвет, съгласно член 55, параграф 1 от основния регламент, и е извършена съгласно ръководните принципи, дадените общи инструкции, съгласно член 56, параграф 2 от основния регламент и членове 22 и 23 от настоящия регламент,
-
Службата е имала възможност да контролира провеждането на съответната техническа проверка, и
-
когато окончателният доклад не е налице веднага, междинните доклади за всеки период на растеж са изпратени на Службата преди доклада от проверката.
2. Когато Службата не счита, че докладът от проверката, посочен в параграф 1, представлява достатъчна база за решение, тя може да приложи процедурата по член 55 от регламента, след консултация със заявителя и съответната служба по проверка.
3. Службата и всяка компетентна национална служба за правна закрила на сортовете в държава-членка, оказват административна помощ на другите, чрез предоставяне, при поискване, на всякакви доклади от проверки на сортове, за целите на проучване на различимостта, хомогенността и стабилността на този сорт. Определена сума се заплаща на Службата или на компетентната национална служба за правна закрила на сортовете за предоставянето на такъв доклад, като тази сума се съгласува между съответните служби.
4. Доклад за резултатите от техническата проверка, която е извършена или е в процес на извършване за официални цели в трета държава, която е член на Международния съюз за защита на нови сортове растения, може да бъде считан от Службата, като представляващ достатъчна база за решение, при условие, че техническата проверка отговаря на условията, предвидени в писменото споразумение между Службата и компетентния орган на тази трета държава. Тези условия следва да включват поне:
-
условията относно материала, както е посочено в параграф 1, първо тире,
-
че техническата проверка е извършена съгласно утвърдените правила за тестване, или общите инструкции, дадени съгласно член 56, параграф 2 от основния регламент,
-
че Службата е имала възможност да провери годността на средствата за извършване на техническата проверка за съответните сортове в тази трета държава и да наблюдава извършването на съответната техническа проверка, и
-
условията, отнасящи се до наличието на доклади, както е посочено в параграф 1, четвърто тире.“
2.
В член 95, вторият параграф се заличава.
Член 2
Настоящият регламент влиза в сила в деня на публикуването му в Официален вестник на Европейските общности.
Той се прилага от 1 юли 1998 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 6 декември 2002 година.